இவ்வாறானதொரு விளக்கத்தை சில தினங்களுக்கு முன்னர் சம்பந்தன் தெரிவித்தபோது, அதனை செவிமடுத்துக் கொண்டிருந்தவர்களில் இப்பத்தியாளரும் ஒருவர். கடந்த 17ஆம் திகதி மன்னாரில் “தடம்மாறுகிறதா தமிழ் தேசியம்” என்னும் தலைப்பில் சந்திப்பொன்று இடம்பெற்றிருந்தது. இன்றைய நிலையில் வடக்கு கிழக்கை தளமாகக் கொண்டியங்கிவரும் முன்னணி கருத்துருவாக்கிகள், ஆய்வாளர்கள் மற்றும் புத்திஜீவிகள் பலரும் இதில் பங்குகொண்டிருந்தனர். கூட்டமைப்பை பிரதிநிதித்துவப்படுத்தும் மூன்று கட்சிகளின் தலைவர்கள் மற்றும் செயலாளர்களும் பங்குகொண்டிருந்தனர். நீண்ட காலத்திற்கு பின்னர் தமிழ் தேசிய நிலையில் இயங்கிவரும் அரசியல் சிந்னையாளர்களும் கூட்டமைப்பின் தலைவர்களும் நேரடியாக உரையாடிக்கொண்ட நிகழ்வாக மேற்படி சந்திப்பை குறிப்பிட முடியும். முக்கியமாக நேரடியாகவே தலைவர்களை முக்கியமாக சம்பந்தனை நோக்கி கேள்விகள் எழுப்பப்பட்டன. ஆனால், அப்படியானதொரு இடத்தில் கூட சம்பந்தன் தனது அரசாங்கத்தின் மீதான பாசப்பிணைப்பை விட்டுக்கொடுக்கவில்லை. திருகோணமலையின் சாம்பல்தீவு என்னுமிடத்தில் புத்தர் சிலை வைக்கப்பட்டதையும், அதனால் தமிழ் மக்கள் மத்தியில் ஏற்பட்ட அதிருப்திகள் தொடர்பில் கேள்வி எழுப்பப்பட்ட போது, அதற்கு சம்பந்தன் இவ்வாறு பதிலளித்திருந்தார் – அது தொடர்பில் அரசாங்கத்தின் மீது சந்தேகம் கொள்ளக் கூடாது. அதற்கு அரசாங்கம் பொறுப்பல்ல. அது வேறு ஒரு சக்தியின் வேலை. சில சக்திகள் குழப்ப முற்படுகின்றன என்று குறிப்பிட்டிருந்தார். அதேவேளை, தனதுரையில் சம்பந்தன் புதிய விடமொன்றையும் குறிப்பிட்டிருந்தார். அதாவது, யுனிட்டறி பெடரலிசம் என்னும் ஒன்று பற்றியும் இப்போது புதிதாக பேசப்படுவதாகவும் அவர் குறிப்பிட்டிருந்தார். இந்தச் சந்திப்பின் போது பேசிய பலரும் ஒற்றையாட்சிக்குள் அரசியல் தீர்வு பற்றி ரணில் பேசிவருவது தொடர்பில் கேள்வியெழுப்பியிருந்தனர். குறிப்பாக வடக்கு – கிழக்கு இணைப்பை உள்ளடக்கிய சமஷ்டிக் கட்டமைப்பின் கீழான அரசியல் தீர்வு தொடர்பில் கேள்வியெழுப்பியிருந்தனர். அவ்வாறான அனைவருக்கும் சம்பந்தன் வழங்கிய பதில் ஒன்றுதான் – அதாவது, ‘யுனிட்டறி பெடரலிசம்’. அரசாங்கத்தை பாதுகாக்க வேண்டுமென்பதற்காக சம்பந்தன் தனது மதிநுட்பம் கொண்டு கண்டுபிடித்ததுதான் – யுனிட்டரி பெடரலிசம்.